Adrian Vigheciu, candidatul alianței PSD-PNL la Primăria Sectorului 5, a realizat un material video în care apare alături de o vacă care paște în apropiere de Palatul Parlamentului și Catedrala Mântuirii Neamului, spunând că „Sectorul 5 nu a fost altceva decât o vacă bună de muls pentru cei care l-au păstorit în ultimii 20 de ani”.
Adrian Vigheciu, candidatul alianței PSD-PNL la Primăria Sectorului 5, apare într-un clip electoral cu o vacă la păscut, în zona Palatului Parlamentului și Catedralei Mântuirii Neamului.
Într-un atac electoral împotriva primarului Cristian Popescu Piedone, dar și al fiului acestuia, care-i este contracandidat, Vigheciu spune că Sectorul 5 a fost „o vacă de muls pentru toți cei care l-au păstorit în ultimii 20 de ani”.
„Am ieșit cu vaca la păscut în mijlocul Sectorului pentru a ajuta la producția de lapte. Îmi provoc contracandidații să ajute și ei la producția de miere. Singuri sau în familie, cum le e mai ușor”, a scris Adrian Vigheciu pe pagina sa Facebook.
Candidatul PSD-PNL a lansat un atac împotriva primarului Cristian Popescu Piedone, spunând că în Sectorul 5 „nu curge doar lapte și miere”, cum, spun el, dă asigurări Piedone, ci este vorba de o cu totul o altă realitate.
„Nu, din păcate nu este un film, este pura realitate din Sectorul 5. Ne aflăm la câțiva pași de Palatul Parlamentului și de Catedrala Mântuirii Neamului, la intersecția cartierelor Cotroceni cu Panduri.
Dacă ne-am lua după actualul primar al Sectorului 5, am zice că în sectorul domniei sale, mă scuzați, în sectorul familiei sale, curge doar lapte și miere. Din păcate, realitatea este cu totul alta”, scrie Vigheciu.
Aceasta pentru că, arată el, administrației Sectorului 5 „nu-i pasă” de cetățenii care trăiesc în „cel mai sărac, cel mai murdar și cel mai prost administrat”, sector din Capitală.
„Doar că cetățenii, singurii care ar trebui să conteze în Sectorul 5, nu au parte nici de lapte, nici de miere. Actualei administrații nu-i pasă, de fapt, să facă lucrururi importante pentru oamenii din Sectorul 5.
Din orice unghi am privi, Sectorul 5 este ultimul al Capitalei. Cel mai sărac, cel mai murdar și cel mai prost administrat. Din puținul pe care-l are, Sectorul 5 nu a fost altceva decât o vacă bună de muls pentru cei care l-au păstorit în ultimii 20 de ani”, spune Adrian Vigheciu.
Adrian Vigheciu încheie îndemnîndu-i pe oameni să iasă la vot și să „scoată Sectorul 5 la lumină”. „Dacă s-a putut în Sectorul 3, dacă s-a putut în Sectorul 4, cu siguranță se va putea și în Sectorul 5. Din 9 iunie începem treaba, scoatem Sectorul 5 la lumină”, spune el.